Lærer fyret efter cannabis-fest: Serverede pandekager med hash

En mandlig lærer, der blandt andet underviste i matematik, er torsdag blevet afskediget på Slagelse Gymnasium.

Fyringen af underviseren sker efter, at vedkommende sidste fredag inviterede en række 3.g-elever på gymnasiet, herunder flere mindreårige, hjem til middag på sin egen bopæl i Bisserup.

Festen tog dog ifølge rektor Lotte Büchert en uheldig drejning, idet der også var cannabis og dermed euforiserende stoffer på menuen. Mere specifikt havde læreren blandt andet puttet hash i pandekagerne, som blev serveret. Senere blev der også røget.

- Det er meget alvorligt, og vi har selvfølgelig handlet, som vi nu engang skal handle, siger rektoren, der meddeler, at hun har fyret den mandlige lærer.

At fyringen først sker efter seks dage, skyldes, at rektor og ledelse har skullet undersøge, hvorvidt der var tale om en sammensværgelse eller rygter.

- Men da vi kunne konstatere, at det er hændt som beskrevet, tog vi konsekvensen efter de regler, vi nu engang er underlagt.

Hun påpeger, at det er uacceptabelt. Det samme sker i en besked til eleverne fredag.

- Det er meget alvorligt, da man som lærer er underlagt et uskrevent etisk regelsæt, fordi man er en autoritetsperson, skriver hun.